ཧཱུྃ་ལས་བྱུང་བའི་རྡོ་རྗེ་དཀར་པོ་སྦུ་གུ་ཅན་ཧཱུྃ་གིས་མཚན་པར་བྱིན་གྱིས་བརླབས་ལ།  གཏོར་མ་ལས་ཐོད་པ་བདུད་རྩྀས་གང་བ་དུ་མ་ཆད་ཅིང་།  ཐམས་ཅད་ཀྱི་ཕྱག་ཏུ་རེ་རེ་བཞག་པས་གསོལ་བར་བསམ་ཞིང་ལག་པ་རྡོ་རྗེ་ཐལ་མོ་ཁ་གྱེན་དུ་ཕྱེ་ལ།  ངག་ཏུ།  ཨོཾ་བཛྲ་ཨཱ་རལླི་ཧོཿཛཿཧཱུྃ་བཾ་ཧོཿབཛྲ་ཌཱ་ཀིནྱཿས་མ་ཡ་སྟཾ་དྲྀ་ཤྱ་ཧོ།  ཨོཾ་ཨཱཿཧཱུྃ།  ཞེས་བརྗོད་པ་དང་པོས་བདེ་བ་ཆེན་པོའི་འཁོར་ལོ་ཚན་པ་དགུ་མཉེས་ཤིང་ཚིམ་པར་བསམ་མོ།  ། དེ་བཞིན་དུ་གཉིས་པས་ཐུགས་ཀྱི་འཁོར་ལོ། གསུམ་པས་གསུང་གི་འཁོར་ལོ།  བཞི་པས་སྐུའི་འཁོར་ལོ།  ལྔ་པས་དམ་ཚིག་གི་འཁོར་ལོ་ཚན་པ་དགུ་མཉེས་ཤིང་ཚིམ་པར་བསམས་ཏེ།  སྔགས་ལན་ལྔའི་བར་དུ་བརྗོད་ལ།  དེ་ནས་སྒྲུབ་ན་ཀ་ར་ཀ་ར་ཞེས་བྱ་བ་ལ་སོགས་པ་ཕྲེང་བའི་སྔགས་བཟླས་པས་ཀྱང་མཉེས་པར་བྱ། ∶¡Ãརྐང་པ་བརྒྱད་པས་བསྟོད་པ་བྱས་ལ། (《¡¶ལུ》¡-རྐང་པ་་་་་་་བྱས་ལ། )ཡིད་ལ་ཇི་ལྟར་འདོད་པའི་དངོས་གྲུབ་བླངས་ཞིང་གསོལ་བ་གདབ་པར་བྱའོ།  ། འཇིག་རྟེན་ལས་འདས་པའི་གཏོར་མའོ༑ ༑ དེ་ནས་འཇིག་རྟེན་པའི་གཏོར་མ་ནི།  གཏོར་མ་གཅིག་ལས་མེད་ཅིང་མ་བཤམས་ན་དེ་ཉིད་ཀྱི་ལྷག་མས་ཆོག་པར་བྱ།  སྣོད་གཉིས་བཤམས་ན་ཡང་བྱིན་བརླབས་སྔར་དུས་གཅིག་ལ་བྱས་ཏེ།  སྐབས་འདིར་བྱིན་བརླབས་བྱ་མི་དགོས།  དེ་ནས་དཔལ་མགོན་པོ་ནག་པོ་ལ་སོགས་པ་ཆོས་སྐྱོང་ཁྱད་པར་བ་ལ་གཏོར་མ་བཏང་ན་ཡང་འཇིག་རྟེན་པའི་གཏོར་མ་འདི་ཉིད་ཀྱི་ཕུད་ལ་གཏོར་མ་བཏང་ལ།  འཇིག་རྟེན་པ་སྤྱི་སྤྱན་དྲང་བར་བྱའོ།  ། དེ་ལ་འཇིག་རྟེན་པའི་མགྲོན་སྤྱན་དྲང་བ་ནི༑  ལུས་ཀྱི་འབར་བའི་ཕྱག་རྒྱ་ལ་སོགས་པ་སྔ་མ་བཞིན་དུ་བཅིངས་ལ།  ངག་ཏུ་ཨོཾ་བཛྲ་ཨཱ་རལླི་ཧོ།  ཛཿཧཱུྃ་བཾ་ཧོཿབཛྲ་ཌཱ་ཀི་ནྱཿས་མ་ཡ་སྟྭཾ་དྲྀ་ཤྱ་ཧོཿཞེས་བརྗོད་ཅིང་སྙིང་གའི་ས་བོན་གྱི་འོད་ཀྱིས་འཛམ་བུ་གླིང་ན་གདོད་ནས་གྲུབ་པའི་དུར་ཁྲོད་བརྒྱད་གནས་པ་སྤྱན་དྲངས་ལ།  བདག་གིས་བསྐྱེད་པའི་དུར་ཁྲོད་བརྒྱད་ལ་གཉིས་སུ་མེད་པར་བསྟིམ་པར་བྱའོ།  ། དེ་ནས་སྔ་མའི་ཏིང་ངེ་འཛིན་ལྟ་བུ་དང་ལྡན་པས་དབུལ་བར་བྱ་ཞིང་རྡོ་རྗེ་ཐལ་མོ་ཁ་གྱེན་དུ་ཕྱེ་ལ།  ཨོཾ་ཁ་ཁ།  ཁཱ་ཧི་ཁཱ་ཧི།  སརྦ་ཡཀྵ།  རཱཀྵ་ས།  བྷཱུ་ཏ།  པྲེ་ཏ།  པི་ཤཱ་ཙ།  ཨུནྨཱ་ད།  ཨ་པ་སྨཱ་ར།  ཌཱ་ཀ་ཌཱ་ཀི་ནྱཱ་ད་ཡཿཨི་མཾ་བ་ལིཾ་གྲི་ཧྣནྟུ།  ས་མ་ཡ་རཀྵནྟུ།  མ་མ་སརྦ་སིདྡྷི་མྨེ་པྲ་ཡཙྪནྟུ།  ཡ་ཐཻ་བཾ།  ཡ་ཐེཥྟཱཾ།  བཱུཉྫ་ཐ།  ཛི་གྷ་ཐ།  པི་ཝ་ཐ།  མཱ་ཏི་ཀྲ་མ་ཐ།  མ་མ་སརྦ་ཀཱརྟ་ཡ།  སཏྶུ་ཁཾ་བི་ཤུདྡྷ་ས་ཧཱ་ཡི་ཀ་བྷ་ཝནྟུ་ཧཱུྃ་ཧཱུྃ་ཕཊ་སྭཱ་ཧཱ།  ཞེས་ལན་གསུམ་བརྗོད་པས་དུར་ཁྲོད་ཀྱི་བདག་པོ་རྣམས་མཉེས་པར་བསམ་པར་བྱའོ།  ། དེ་ནས་དྲིལ་བུ་བཀྲོལ་ཞིང་རྡོ་རྗེ་གསོར་བས་དུར་ཁྲོད་ཀྱི་བདག་པོ་རྣམས་ལ་ཕྲིན་ལས་བཅོལ་བར་བྱ་སྟེ།  ལྷ་ཡི་ཚོགས་རྣམས་མ་ལུས་དང་།  ། ཀླུ་ཡི་ཚོགས་རྣམས་མ་ལུས་དང་༑ ༑ གནོད་སྦྱིན་ཚོགས་རྣམས་མ་ལུས་དང་།  ། སྲིན་པོའི་ཚོགས་རྣམས་མ་ལུས་དང་༑ ༑ འབྱུང་པོའི་ཚོགས་རྣམས་མ་ལུས་དང་།  ། ཡི་དྭགས་ཚོགས་རྣམས་མ་ལུས་དང་།  ། ཤ་ཟའི་ཚོགས་རྣམས་མ་ལུས་དང་།  ། སྨྱོ་བྱེད་ཚོགས་རྣམས་མ་ལུས་དང་༑ ༑ བརྗེད་བྱེད་ཚོགས་རྣམས་མ་ལུས་དང་།  ། མཁའ་འགྲོའི་ཚོགས་རྣམས་མ་ལུས་དང་།  ། མ་མོའི་ཚོགས་རྣམས་མ་ལུས་དང་།  ། མ་ལུས་པ་ནི་ཐམས་ཅད་དག། འདིར་གཤེགས་བདག་ལ་དགོངས་སུ་གསོལ།  ། བསྟན་པ་བསྲུང་དང་འགྲོ་བའི་དོན་མཛད་ཕྱིར།  ། ཐུགས་དམ་བཅས་ཤིང་ཞལ་གྱིས་བཞེས་པ་རྣམས།  ། དཔལ་ཆེན་བཀའ་སྡོད་ཡིད་ལྟར་མགྱོགས་པ་ཡིས།  ། འཇིགས་པའི་གཟུགས་ཅན་དྲག་གཏུམ་མི་ཟད་པ།  ། གདུག་པ་འདུལ་མཛད་ནག་པོའི་ཕྱོགས་རྣམས་འཇོམས། །  རྣལ་འབྱོར་ལས་ལ་འབྲས་བུ་སྟེར་མཛད་ཅིང་།  ། མཐུ་སྟོབས་བྱིན་རླབས་བསམ་གྱིས་མི་ཁྱབ་པའི།  ། གནོད་སྦྱིན་ཚོགས་སོགས་བརྒྱད་ལ་ཕྱག་འཚལ་བསྟོད།  ། སྡེ་བརྒྱད་བཙུན་མོ་སྲས་དང་གཡོག་བཅས་པས།  ། དངོས་གྲུབ་ཀུན་གྱི་བཀའ་དྲིན་བདག་ལ་སྩོལ།  ། རྣལ་འབྱོར་འདི་ཞེས་བྱ་བ་འཁོར་བཅས་ལ།  ། ནད་མེད་ཚེ་རིང་དབང་ཕྱུག་དང་། ། དཔལ་དང་གྲགས་དང་སྐལ་བར་བཟང་།  ། ལོངས་སྤྱོད་རྒྱ་ཆེན་ཀུན་ཐོབ་ཅིང་། ། ཞི་དང་རྒྱས་ལ་སོགས་པ་ཡི།  ། ལས་ཀྱི་དངོས་གྲུབ་བདག་ལ་སྩོལ།  ། སྲུང་མས་རྟག་ཏུ་གྲོགས་མཛོད་ཅིག། དུས་མིན་འཆི་དང་ནད་རྣམས་དང་༑ ༑ གདོན་དང་བགེགས་རྣམས་ཞི་བ་དང་། ། རྨི་ལམ་ངན་དང་མཚན་མ་ངན༑ ༑ བྱ་བྱེད་ངན་པ་མེད་པར་མཛོད།  ། འཇིག་རྟེན་བདེ་ཞིང་ལོ་ལེགས་དང་།  ། འབྲུ་རྣམས་རྒྱས་ཤིང་ཆོས་འཕེལ་ཞིང་།  ། བདེ་ལེགས་ཐམས་ཅད་འགྲུབ་པ་དང་། །  ཡིད་ལ་འདོད་པ་ཀུན་འགྲུབ་ཤོག། ཅེས་བརྗོད་པར་བྱའོ།  ། དེ་ནས་ཡི་གེ་བརྒྱ་པས་བཟོད་པར་བསོལ་ཏེ།  འཇིག་རྟེན་དང་འཇིག་རྟེན་ལས་འདས་པའི་མགྲོན་རྣམས་རང་བཞིན་གྱིས་གནས་སུ་གཤེགས་སུ་གསོལ།  མདུན་དུ་སྤྲུལ་པ་རྣམས་བདག་གི་ལུས་ལ་བསྡུ་བར་བྱའོ།  ། གཅེར་བུར་གྱུར་པས་གཏོར་མ་ནི་ལྷོའི་ཕྱོགས་སུ་བཏང་བར་བྱའོ།  ། ཡང་ན་གཏོར་མ་ཕྱི་རོལ་དུ་བཏང་བའི་ཚེ་གོང་གི་ཕྲིན་ལས་བཅོལ་བའི་ཚིགས་སུ་བཅད་པ་རྣམས་བརྗོད་ལ་ལོགས་ནས་བཟོད་པར་གསོལ་ནས་གཤེགས་སུ་གསོལ་བ་དང་།  སྤྲུལ་པ་བདག་གི་ལུས་ལ་བསྡུ་བར་བྱ་སྟེ།  དེ་ལྟར་ནའང་འགལ་བ་མེད་དོ།  ། དེ་ལྟར་གཏོར་མ་བཏང་བ་རྫོགས་ནས་སྟན་ལ་འདུག་སྟེ་དག་པ་རྗེས་སུ་དྲན་པར་བྱ།  དེ་ནས་དཔའ་བོའི་གོ་ཆ་དང་།  དཔའ་མོའི་གོ་ཆ་དང་། ∶¡Ãགོ་ཆ་ཆེན་པོ་དང་། (《¡¶ལུ》¡-གོ་ཆ་ཆེན་པོ་དང་། )ཞལ་བཞི་པའི་ཚོམ་ངམ་སྔགས་ཀྱིས་བསྲུང་ལ་སྤྱོད་ལམ་གྱི་རྣལ་འབྱོར་དྲན་པ་ཙམ་བྱ། སྐབས་འདིར་ཁ་ཟས་དང་འབྲེལ་ན་ཁ་ཟས་ཀྱི་རྣལ་འབྱོར་བྱའོ།  ། དེ་ནས་རྫོགས་པའི་རིམ་པ་རྡོ་རྗེ་སེམས་དཔའ་བསྡུ་བའི་ངང་ལ་ཉལ་བའི་རྣལ་འབྱོར་དང་ཐུན་མོང་དུ་བྱས་ཏེ་གཉིད་ལོག་ལ་ནངས་པར་ལྡང་བའི་རྣལ་འབྱོར་གྱིས་ལངས་ཏེ།  ཆོ་ག་ཐམས་ཅད་སྔ་མ་བཞིན་དུ་རྗེས་སུ་སྤྱད་པར་བྱའོ།  ། རྣལ་འབྱོར་བཞི་ཡན་ལག་དང་བཅས་པའི་མངོན་པར་རྟོགས་པ་བསྟན་ཟིན་ཏོ། །  ། ། དེ་ལ་སློབ་དཔོན་ལཱུ་ཧི་པའི་དགོངས་པ་ཇོ་བོ་ནཱ་རོ་ཏ་པས་བསྐངས་པས།  མངོན་པར་རྟོགས་པ་འདི་སྐུ་གསུམ་ལམ་དུ་བྱེད་པའི་སྒྲུབ་ཐབས་ཡིན་ཏེ།  དེའང་བློའི་སྤྱོད་ཡུལ་རྫོགས་པ་གཅིག་ལ་སྐུ་གསུམ་དུ་བཞག་པ་དང་།  དཀྱིལ་འཁོར་གྱི་འཁོར་ལོ་རྫོགས་པ་གཅིག་ལ་སྐུ་གསུམ་དུ་བཞག་པ་དང་།  མངོན་པར་རྟོགས་པ་རྫོགས་པ་གཅིག་ལ་སྐུ་གསུམ་དུ་བཞག་པའོ།  ། དང་པོ་ནི།  བདག་གི་བློ་སྣང་གི་དཀྱིལ་འཁོར་ནི་ཞིང་སྐྱེས་ཀྱིས་སྤྲུལ།  ཞིང་སྐྱེས་ཉིད་ཀྱང་ལྷན་སྐྱེས་ཀྱིས་སྤྲུལ་པའི་ཕྱིར་དེ་གཉིས་ཀའང་སྤྲུལ་པའི་སྐུ་ཡིན་ནོ།  ། ལྷན་སྐྱེས་ནི་གནས་འཕོ་བ་མེད་པའི་ཚུལ་གྱིས་ཟག་པ་མེད་པའི་བདེ་བ་དང་། ཆོས་ལ་ལོངས་སྤྱོད་པའི་ཕྱིར་ལོངས་སྤྱོད་རྫོགས་པའི་སྐུའོ།  ། ཆོས་ཀྱི་སྐུ་ནི་ཆོས་ཀྱི་སྐུ་ཉིད་དོ།  ། གཉིས་པ་དཀྱིལ་འཁོར་གྱི་འཁོར་ལོ་རྫོགས་པ་གཅིག་ལ་སྐུ་གསུམ་དུ་འཇོག་ན།  བདེ་བ་ཆེན་པོའི་འཁོར་ལོ་ནི་ཆོས་ཀྱི་སྐུ།  འཁོར་ལོ་གསུམ་ནི་ལོངས་སྐུ།  སྒོ་མཚམས་མ་བརྒྱད་ནི་སྤྲུལ་པའི་སྐུའོ།  ། མངོན་པར་རྟོགས་པ་རྫོགས་པ་གཅིག་ལ་སྐུ་གསུམ་དུ་འཇོག་ན།  ཕྱིའི་དཀྱིལ་འཁོར་དག་པ་དང་བཅས་པ་སྤྲུལ་པའི་སྐུ་ལམ་དུ་བྱེད་པའི་སྒྲུབ་ཐབས།  ལུས་ཀྱི་དཀྱིལ་འཁོར་སྔགས་ཀྱིས་བྱིན་གྱིས་བརླབ་པ་དང་བཅས་པ་ལོངས་སྤྱོད་རྫོགས་པའི་སྐུ་ལམ་དུ་བྱེད་པའི་སྒྲུབ་ཐབས། ∶¡Ãརྫོགས་པའི་རིམ་པ་སྤྱོད་པ་དང་བཅས་པ་ཆོས་ཀྱི་སྐུ་ལམ་དུ་བྱེད་པའི་སྒྲུབ་ཐབས་སོ།  ། (《¡¶ཞ》¡-རྫོགས་པའི་་་་་་་ཐབས་སོ།  ། )དེ་ལ་འབྲིང་བསྡུས་ཀྱི་དབང་དུ་བྱས་ན་ཕྱིའི་དཀྱིལ་འཁོར་མེད་པས་ལུས་ལ་ལྷ་རྣམས་རྫོགས་པར་བསྐྱེད་པ་ཙམ་ནི་སྤྲུལ་པའི་སྐུ་ཡིན་ལ།  བསྐྱེད་པ་གསལ་བཏབ་པ་དང་ཐིམ་པའི་ཚུལ་གྱིས་ལོངས་སྤྱོད་པ་ནི་ལོངས་སྤྱོད་རྫོགས་པའི་སྐུ་ཡིན་ལ།  རྫོགས་པའི་རིམ་པ་སྤྱོད་པ་དང་བཅས་པ་ནི་ཆོས་ཀྱི་སྐུ་ལམ་དུ་བྱེད་པའི་སྒྲུབ་ཐབས་ཡིན་ནོ།  ། དེ་ལ་སྔོན་དུ་འགྲོ་བ་ཚོགས་གཉིས་བསགས་པ་ནི།  གཙོ་བོར་ཕྱིའི་དཀྱིལ་འཁོར་རྫོགས་པར་བྱེད་པའི་ཡན་ལག་ཡིན་ལ།  ཡེ་ཤེས་ཀྱི་འཁོར་ལོ་དགུག་གཞུག་བྱ་བ་ནི་གཉིས་ཀ་རྫོགས་པར་བྱེད་པའི་ཡན་ལག་ཡིན་ཞིང་།  གོ་ཆ་བཅིང་བ་ནི་གཉིས་ཀ་ལ་བྱེད་ནའང་།  གཙོ་བོར་ལུས་ཀྱི་དཀྱིལ་འཁོར་རྫོགས་པར་བྱེད་པའི་ཡན་ལག་ཡིན་ལ། དབང་བསྐུར་ཞིང་རིགས་ཀྱི་བདག་པོའི་རྒྱས་གདབ་པའི་བར་ནི་གཉིས་ཀ་ལ་འཇུག་ནའང་གཙོ་བོར་ཕྱིའི་དཀྱིལ་འཁོར་རྫོགས་པར་བྱེད་པའི་ཡན་ལག་ཡིན་ནོ། ། ཡན་ལག་དེ་དག་ཀྱང་མངོན་པར་རྟོགས་པ་བསྡུས་པ་ལ་ནི་གང་ཡང་མི་དགོས་སོ༑ ༑ མངོན་པར་རྟོགས་པ་རྒྱས་འབྲིང་གཉིས་ཀ་ལ་དགོས་ཤིང་།  ཕྱི་དང་ལུས་གཉིས་ཀ་ལ་རྫོགས་པར་བྱེད་པའི་ཡན་ལག་ཐུན་མོང་བ་ནི།  བྱང་ཆུབ་ཀྱི་ཕྱོགས་ཀྱི་དག་པ་དྲན་པ་དང་།  བདག་ཉིད་སངས་རྒྱས་སུ་བསྐྱེད་པ་ལ་མཆོད་པ་དང་།  བཟླས་པ་དང་།  དག་པ་རྗེས་སུ་དྲན་པ་དང་།  སྤྱོད་ལམ་གྱི་རྣལ་འབྱོར་དང་།  ཁ་ཟས་ཀྱི་རྣལ་འབྱོར་དང་།  གཏོར་མའི་རྣལ་འབྱོར་རྣམས་ཡིན་ནོ།  ། རྫོགས་པའི་རིམ་པ་སྤྱོད་པ་དང་བཅས་པ་ལ་ནི་དེ་དག་ཉིད་ལས་ཡན་ལག་གཞན་མེད་དོ། ། དེ་ལ་རྫོགས་པའི་རིམ་པའི་རབ་ཏུ་དབྱེ་བ་ནི་གོང་དུ་བསྟན་ཟིན་ལ།  སྤྱོད་པའི་རིམ་པ་ཅུང་ཟད་ཅིག་བརྗོད་ན།  རང་དོན་གྱི་སྤྱོད་པ་དང་།  གཞན་དོན་གྱི་སྤྱོད་པ་ཞེས་བྱ་བ་གཉིས་ཡིན་ནོ།  ། རང་དོན་གྱི་སྤྱོད་པ་ལ་གསུམ།  བསྐྱེད་རིམ་བརྟན་པར་བྱེད་པ་སྤྲོས་བཅས་ཀྱི་སྤྱོད་པ་དང་།  རྫོགས་རིམ་བརྟན་པར་བྱེད་པ་སྤྲོས་མེད་ཀྱི་སྤྱོད་པ་དང་། གཉིས་ཀ་བརྟན་པར་བྱེད་པ་ཤིན་ཏུ་སྤྲོས་མེད་ཀྱི་སྤྱོད་པའོ༑ ༑ དང་པོ་ནི་འབྱོར་པ་དང་བཅས་པས་ཀུན་ཏུ་སྤྱཽད་ན་བསྐྱེད་པའི་རིམ་པ་ཅུང་ཟད་བརྟན་པ་དེས་ཚོགས་ཀྱི་ཁང་པ་གསུམ་རིམ་བརྩེགས་ལ།  ནང་མའི་ནང་དུ་ལྷ་དྲུག་ཅུ་རྩ་གཉིས་ཀྱི་ཆ་ལུགས་དང་། ང་རྒྱལ་འཛིན་པའི་དཔའ་བོ་དང་དཔའ་མོ་དྲུག་ཅུ་རྩ་གཉིས་ཀྱི་དཀྱིལ་འཁོར་གྱི་∶¡Ãརིམ་པའི་(《¡¶ཞ》¡-རིམ་པའི་《¡¶ལུ》¡+འཁོར་ལོའི་)རྣམ་པ་ལྟ་བུའི་ཚུལ་དུ་བཀོད་ལ་ཐམས་ཅད་ཀྱིས་ཀྱང་མངོན་པར་རྟོགས་པ་ཚུལ་གཅིག་ཏུ་བསྒོམ།  རིམ་པ་གཉིས་པ་ལ་རོ་རྡོ་རྗེའི་ང་རྒྱལ་འཛིན་པ་གྲངས་ཅི་རིགས་པ་བཀོད་ལ་ཐམས་ཅད་ཀྱིས་ཚོགས་ཀྱི་འཁོར་ལོའི་ཁ་ཟས་ཀྱི་གཡོས་བྱས་ཤིང་། ཐུན་མཚམས་རྣམས་སུ་ཕྱི་དང་ནང་ན་གནས་པ་རྣམས་ལ་ཚོགས་ཀྱི་འཁོར་ལོའི་སྟོན་མོ་དྲང་པར་བྱའོ།  ། རིམ་པ་ཐ་མར་གླུ་ལེན་པ་དང་གར་བྱེད་པ་ལ་སོགས་པའི་རྣལ་འབྱོར་མ་∶¡Ãབཅུ་དྲུག་(《¡¶ལུ》¡དྲུག་ཅུ་)རིམ་མ་བཅུ་དྲུག་གི་ང་རྒྱལ་འཛིན་ཅིང་དཀྱིལ་འཁོར་མཆོད་པའི་བསམ་པ་དང་ལྡན་པ་དགོད་དོ།  ། དེ་ལྟ་བུའི་ཚུལ་གྱིས་ཐུན་བཞིའམ་དྲུག་ཏུ་ཚོགས་ཀྱི་འཁོར་ལོ་བྱ་ཞིང་ལོའམ་ཟླ་བ་དུ་མར་བསྒྲུབས་ནས་བསྐྱེད་པའི་རིམ་པའི་དམིགས་པ་ཤིན་ཏུ་བརྟན་པར་བྱེད་པ་ཡིན་ནོ། ། ཡོ་བྱད་དང་འབྱོར་པ་དེ་ཙམ་མེད་པས་རང་ཉིད་ཧེ་རུ་ཀའི་ང་རྒྱལ་དང་ལྡན་པས་རྒྱན་དྲུག་བགོས་ལ་ཌ་མ་རུ་དང་ཁ་ཊྭཱཾ་ག་དང་ཐོད་པ་འཛིན་པས་ཐུན་དྲུག་གམ་གསུམ་དུ་བསྐྱེད་རིམ་བརྟན་པར་བྱ་ཞིང་བསྒོམ་པ་ཡིན་ནོ།  ། རྫོགས་རིམ་བརྟན་པར་བྱེད་པ་སྤྲོས་མེད་ཀྱི་སྤྱོད་པ་ནི།  མཉམ་གཞག་གི་དུས་སུ་འཇིག་རྟེན་གྱི་ཆོས་བརྒྱད་མགོ་སྙོམས་པ་སྙམ་བྱེད་ན།  དེ་བརྟན་ནམ་མི་བརྟན་བརྟག་པའི་དོན་དུ་མཚན་མོ་ལམ་གྱི་བཞི་མདོ་ལ་སོགས་པར་ཕྱིན་ཏེ།  ཡུལ་རྣམས་ཉེ་བར་ལོངས་སྤྱད་ནས་རྣམ་པར་རྟོག་པ་སྐྱེའམ་མི་སྐྱེ་རྟོག་ཅིང་བརྟན་པར་བྱེད་པ་ཡིན་ནོ།  ། ཉིན་མོའི་དུས་སུ་ནི་བྲམ་ཟེ་ལ་སོགས་པ་རང་གི་རིགས་དང་མཐུན་པའི་སྤྱོད་པས་གནས་པར་བྱེད་པ་ཡིན་ནོ།  ། གཉིས་ཀ་བརྟན་པར་བྱེད་པ་ཤིན་ཏུ་སྤྲོད་མེད་ཀྱི་སྤྱོད་པ་ནི།  སྤྲོས་མེད་ཀྱི་སྤྱོད་པས་ཐ་མལ་གྱི་རྣམ་རྟོག་མི་སྐྱེ་བར་ངེས་པར་བརྟན་པ་དང་།  རང་གི་ཡུལ་འཁོར་ཡོངས་སུ་སྤངས་ཏེ་རང་གི་རིགས་དང་རུས་དང་ཆོ་བྲང་ལ་སོགས་པ་ཐམས་ཅད་གསང་ནས་སྨྱོན་པར་བརྫུས་ཏེ།  སྨྱོན་པའི་སྦྱོར་བས་རང་གི་རྟོགས་པའི་ཡེ་ཤེས་ཀུན་ཏུ་སྐྱོང་ཞིང་བརྟན་པར་བྱེད་པ་ཡིན་ནོ། ། གཞན་གྱི་དོན་གྱི་སྤྱོད་པ་ནི་ཤིན་ཏུ་སྤྲོས་མེད་ཀྱི་སྤྱོད་པས་ཡེ་ཤེས་ཤིན་ཏུ་བརྟན་ནས་ནུས་པ་ཆེན་པོ་སྐྱེས་པ་དེའི་ཚེ།  སེམས་ཅན་ཐམས་ཅད་ཀྱི་རྗེས་སུ་བཟུང་བའི་སྤྱོད་པས་རྣལ་འབྱོར་པར་ཁས་བླངས་ནས།  སློབ་དཔོན་བིརྺ་པའམ།  སློབ་དཔོན་ལཱུ་ཧི་པ་བཞིན་དུ་གཞན་དོན་གྱི་སྤྱོད་པ་(《¡¶ཞ》¡《¡¶ལུ》¡+རྒྱ་ཆེན་པོ་》¡བྱེད་པ་ཡིན་ནོ།  ། རྫོགས་པའི་རིམ་པ་སྤྱོད་པ་དང་བཅས་པ་བསྟན་ཟིན་ཏོ། །  ། ། དེ་ལྟར་ཉམས་སུ་བླངས་པ་ལས།  འབྲས་བུ་ནི་རྣམ་པ་གསུམ་སྟེ།  ཞི་སོགས་བྱ་བ་དམན་པའི་དངོས་གྲུབ་དང་། འབྲིང་གྲུབ་པ་ཆེན་པོ་བརྒྱད་དང་།  མཁའ་སྤྱོད་ཀྱི་དངོས་གྲུབ་དང་།  རབ་ཕྱག་རྒྱ་ཆེན་པོ་མཆོག་གི་དངོས་གྲུབ་སྐུ་གསུམ་གྱི་རང་བཞིན་སངས་རྒྱས་ཀྱི་ས་རྡོ་རྗེ་འཛིན་པ་ཉིད་འགྲུབ་པ་ཡིན་ནོ། །  དང་པོའི་ལས་ཅན་རྗེས་སུ་བཟུང་བ་དང་།  ། མང་དུ་གསོལ་བ་འདེབས་པའི་ངོར་བྱས་ནས།  ། དགེ་བསྙེན་གྲགས་པ་རྒྱལ་མཚན་བདག་གིས་ནི།  ། སྡེབ་སྦྱོར་སྤངས་ཏེ་ཤིན་ཏུ་ཞིབ་པར་བགྱིས།  ། དེ་ལས་བྱུང་བའི་དགེ་བ་དྲི་མེད་དེས།  ། ནམ་མཁའི་མཐས་གཏུགས་གྱུར་པའི་སེམས་ཅན་རྣམས།  ། རིམ་གཉིས་ཟབ་མོའི་ལམ་འདིར་བཞུགས་གྱུར་ནས།  ། རྡོ་རྗེ་འཆང་དབང་མྱུར་དུ་འགྲུབ་པར་ཤོག། མངོན་པར་རྟོགས་པ་ལཱུ་ཧི་པའི་བསྒོམ་པའི་རིམ་པ་གསལ་བར་བྱེད་པ་ཞིབ་ཏུ་ཕྱེ་བ་ཞེས་བྱ་བ༑  ཤཱཀྱའི་དགེ་བསྙེན་གྲགས་པ་རྒྱལ་མཚན་གྱིས་ཉེ་བར་སྦྱར་བ་འདི་ཡོངས་སུ་རྫོགས་སོ། །